9. schôdza NR SR - 5.deň - B. popoludní
Dátum: 2016-09-12
Poslanec: Jurinová, Erika (OĽANO)
Druh vystúpenia: Vystúpenie v rozprave

88. Vážený pán predsedajúci, pán predkladateľ, milé kolegyne, kolegovia, dovoľte mi druhýkrát sa vyjadriť k tejto téme. Nedá mi na začiatku naozaj reagovať na procedúru, ktorou ma pán podpredseda prekvapil. Ako nie raz ma péroval a mimoriadne dôsledne pán poslanec Číž, ktorý mi práve z dôvodu, že predsedajúci nemá právo komentovať žiadne, žiadnymi poznámkami k rozprave, ani k faktickým poznámkam, dával najavo, že neovládam rokovací poriadok, takže presne v podobnom duchu odzneli aj procedurálne návrhy prednesené pánom poslancom Lipšicom a pánom poslancom Poliačikom. Takže naozaj, predsedajúci nemá právo kvôli objektivite komentovať akékoľvek vystúpenia. Má kedykoľvek možnosť prihlásiť sa do rozpravy, ale samozrejme, musí zatiaľ nájsť náhradu, to znamená zastupujúceho predsedajúceho. Určite to potvrdí aj pani kolegyňa Laššáková, s ktorou sme neraz si vymieňali len miesta kvôli tomu, aby mohol ten-ktorý podpredseda vystúpiť s faktickou poznámkou. Takže prosím, aby keď už idete meniť rokovací poriadok, aby ste aj vy boli tí, ktorí ho dodržiavajú. Nedá mi zareagovať na pani poslankyňu Vaľovú, ktorá hovorila niečo o demonštrácii v Humennom. Nebola som účastná, ale viem, že na takýchto akciách sme mali zabratie verejného priestoru a zbieranie petičnej akcie. Neviem, akú máte, bolo presne určené, bolo presne určené, koľko metrov štvorcových sa odoberá, koľko metrov štvorcových sa zaberá. Čo hovoríte o tých ľuďoch, akože mladých 15-ročných dievčatách, mám informáciu, že tam boli ľudia, ktorí mali viac ako 18 rokov a boli to dobrovoľníci, boli to ľudia, ktorí s nami sympatizujú. A vy si tiež môžete postaviť kdekoľvek stánok a zbierať petíciu. A ak sa tam ľudia zhromaždili, nikdy to nebolo ohlásené ako nejaká demonštrácia, alebo nejaké verejné zhromaždenie, takže bude dobre, keď budete naozaj rozprávať o rovnakej akcii. Ak by som sa vrátila k tomu, čo som chcela povedať ohľadom zmeny rokovacieho poriadku, už v prvom príspevku som hovorila a mapovala najmä proces prípravy tohoto zákona, proces prípravy nového rokovacieho zákona. Stojím si za tým, že tak, ako ste vy predložili na rokovanie parlamentu túto novelu, to nemá obdobu. Vždy bola prax, že takéto zákony sa prijímali minimálne vytvorením skupiny, kde boli pozvaní opoziční aj koaliční poslanci. Vy ste sa na to vykašľali a znova zopakujem, že len ste plnili vôľu predsedu parlamentu, že chcel stihnúť termín 19. augusta a je mi ľúto, že ste takto postupovali, pretože ste sami zhoršili kvalitu zákona. Prečítam teraz, čoho sa týka zmena novely rokovacieho zákona: zabezpečenie poriadku v rokovacej sále, Horalky, tričká, transparenty - tieto tri veci, hej, no neviem, či ešte som na niečo zabudla - dĺžka rečníckeho času, obmedzenie rozpravy alebo možnosť vystúpiť len raz - toto avizujete, že zmeníte - spôsob zisťovania prítomnosti poslancov, účasť iných osôb na rokovaní Národnej rady - čítam to skrátene, ale však všetci, keďže ste to naštudovali, viete, o čom rozprávam - pozmeňujúcich a doplňujúcich návrhov, ich odovzdaní najskôr pred ich prednesením a vrátenie zákona prezidentom. Z môjho pohľadu sú relevantné, toto tu ani medzi týmito bodmi nie je, ale to súvisí s tým vyvodením zabezpečenia poriadku, hej, disciplinárne konanie, mi pani kolegyňa Laššáková našepkáva, že ešte to, to je súčasťou novely zákona o rokovacom poriadku. Ak by som mala povedať z hľadiska relevantnosti, účasť iných osôb, dávanie pozmeňujúcich návrhov pred ich prednesením a vrátenie zákona prezidentom, podľa mňa toto sú tri body, kvôli ktorému, ktoré mali byť zaradené, keď tak, do novely. Všetky ostatné sú účelové paragrafy, účelové znenie a nebojím sa to povedať a zopakovať to, čo povedali mnohí, mnohí iní, že tým pádom ste z toho urobili náhubkový zákon, zákon, ktorým si máte zabezpečiť rýchlejší a plynulejší, rýchlejší a plynulejší priebeh rokovania, ale s tým, aby ste nemuseli počúvať to, čo vám hovorí opozícia. Takže to je smutné. Z druhého pohľadu to, čo mi skutočne ešte chýba a čo ste ani nezačali nejakým spôsobom riešiť, lebo mnohí ste boli, mnohí ste nás upozorňovali, že len kritizujeme a nepodávame žiadne konštruktívne návrhy na riešenie. Tak ja vám zopár tých bodov, ktorými by ste sa skutočne mohli zaoberať, dám. Veľmi ma trápi, že nijakým spôsobom neopravujete konania mimoriadnych schôdzí. Áno, opozičný poslanec bude mať možnosť zvolať, opoziční poslanci budú mať možnosť požiadať o zvolanie mimoriadnej schôdze. Ale vôbec vás netrápilo, že teraz mimoriadnu schôdzu odročili. Na koľko? Na dva a pol mesiaca alebo na tri mesiace? Už ani neviem a už naozaj sa mi ani nechce rátať, aký čas a toto vás vôbec netrápi, že aktuálnu tému odsúvate na neviem kedy. Takže toto je prvý, hej, bod, ktorým by som vás prosila, aby ste v rámci toho balíka pozmeňovákov, ktorý ste avizovali, že budete ním opravovať svoju novelu, aby ste ho tam doplnili. Bolo by veľmi dobré, keby ste sa pozreli aj na hodinu otázok, akým spôsobom prebieha. Aby a nejakým spôsobom poprosiť tých, ktorí majú odpovedať na otázky položené poslancom, aby naozaj reálne odpovedali. Aby nám tu neprednášali veci, ktoré zbytočne zaobaľujú a berú čas odpovediam na otázky, ktoré by naozaj istým spôsobom posunuli riešenie niektorých, niektorých vecí, ktoré, na ktoré sa nevieme domôcť odpovede. Takže hodina otázok. Druhá vec. To, že bola pri poslednej novele rokovacieho zákona upravená, chvalabohu, ale ešte stále tá formálnosť sa nijako nezmenila. Odpovede na interpelácie. Opäť, je to inštitút vyslovene, ktorý by mohol pomôcť opozičným poslancom získať informácie. Lebo taký prístup, aký má, aký majú poslanci vládnej koalície voči svojim ministrom, predpokladám, že chápete, že nemáme taký prístup k informáciám. Takže bolo by veľmi dobré, ak by sa aj spôsob odpovedí na interpelácie prestal tak formalizovať. Častokrát na otázky ministri nezodpovedajú priamo. Niekedy nezodpovedajú vôbec. Napíšu, pošlú nám elaborát, z ktorého nevieme ani vydedukovať, či vôbec otázky sú obsiahnuté v tej ich odpovedi, odpovede na otázky či sú obsiahnuté v tej odpovedi. Veľmi mi vadí, že sa snažíte obmedzovať čas. Je mi ľúto, že neuvažujete o zriadení vyšetrovacích výborov, pretože častokrát sa nám stáva na výboroch, keď chceme zisťovať informácie o kauzách, ktoré sa konajú, sme obviňovaní z toho, že my nie sme ale vyšetrovací výbor. To sa stáva proste bežne na výboroch, že poslanci nie sú vyšetrovatelia. Áno, nie sú vyšetrovatelia, samozrejme. Ale ak vidíte, že niektoré veci sa nehýbu, tak potrebujete zisťovať dôvody, prečo sa nehýbu. A tam si myslím, že je úloha práve výborov, ktoré by mohli vyšetrovať určité, určité typy, neviem, vecí, neviem sa vyjadriť teraz, ale každopádne toto bola otázka, ktorá sa už v parlamente, o ktorej sa už v parlamente rozprávalo. To, čo ma ďalej trápi, je napríklad poslanecký prieskum. Opozícia je naozaj zavesená len na vôľu alebo nevôľu vládnych poslancov. Máte väčšinu. Niekedy sa podarí dohodnúť, všetka česť, keď sa podarí odsúhlasiť poslanecký prieskum, ale ak náhodou sa nedostatočne, ak náhodou nedostatočne vysvetlíte tie pohnútky, prečo je nutné robiť poslanecký prieskum, neurobíte nič, môžete ísť akurát tak na lampáreň. Takže zaoberať sa inštitútom poslaneckého prieskumu. Nevidím dôvod, prečo by nemohol existovať aj inštitút individuálneho poslaneckého prieskumu. Ďalšia vec, ktorá má trápi a súvisí s rokovacím poriadkom, zloženie alebo nominovanie do komisií. Ak je raz stanovené, že opozícia nominuje nejakého člena, neviem z akého titulu je nutné rozmýšľať nad tým, alebo že koalícia rozmýšľa nad tým, že či ten, ktorého navrhujú, môže byť členom komisie. To sa mi zdá scestné. Buď opozícia má právo nominovať človeka a koalícia to bude rešpektovať alebo potom nerobte šaškáreň a netvárme sa, že opozícia si má dosadiť alebo, že má nominovať človeka do nejakej komisie. Toto sú veci, ktoré by som považovala za naozaj dôležité preto, aby fungovala parlamentná demokracia, aby skutočne mohol opozičný poslanec vykonávať kontrolnú činnosť. Hovorila som z pozície opozície. Ale v podstate možnože aj niektorí koaliční poslanci by radi využili upravené inštitúty, o ktorých som doteraz rozprávala. Takže už teraz verím, že nebudete hovoriť o tom, že opoziční poslanci len kritizujú a nedajú žiadne relevantné návrhy. Verím, že toto môžete brať ako inšpiráciu a do druhého čítania pripravíte spolu s balíkom ďalších, ďalších pozmeňovacích návrhov aj tieto, ktoré naozaj berte ako inšpiráciu. My sme povedali a avizovali, že do takto pripravenej novely sa nebudeme zapájať. Do úpravy takto pripravenej novely sa nebudeme zapájať. Preto vás žiadam, aby ste na základe toho, čo ste počuli, konali. Ďakujem.